ৰাধা গোবিন্দ বৰুৱা (ইংৰাজী: Radha Govinda Baruah) (১৭ অক্টোবৰ ১৯০০ – ১৫ জুলাই ১৯৭৭) আছিল 'দ্য আছাম ট্ৰিবিউন' বাতৰি কাকত গোষ্ঠীৰ জন্মদাতা। তেখেতেই ১৯৩৯ চনত প্ৰথমে 'দ্য আছাম ট্ৰিবিউন' কাকত প্ৰকাশ কৰিছিল। তেখেতেই বাতৰি-কাকত 'দৈনিক অসম' (১৯৬৫) আৰু সাপ্তাহিক 'অসম বাণী' প্ৰতিষ্ঠা কৰিছিল। এগৰাকী ক্ৰীড়া সংগঠক আছিল। এটা দশক জুৰি তেখেত 'অসম ক্ৰিকেট সংস্থা'ৰ (Assam Cricket Association) সভাপতি আছিল। 'গুৱাহাটী অন্ত: ষ্টেডিয়াম', 'অসম সংগীত সন্মিলনী' আৰু 'গুৱাহাটী উৰণ সংঘ'ৰ প্ৰতিষ্ঠাতো আগভাগ লৈছিল। এগৰাকী সমাজ সেৱক ৰূপেও তেখেতে বৰঙনি আগবঢ়াইছিল। অসমীয়াৰ শিক্ষাৰ প্ৰয়োজনীয়তাৰ বাবে তেখেতে যত্ন কৰিছিল। গুৱাহাটীৰ 'R.G. Baruah কলেজ' তেখেতৰ নামতে ৰখা হৈছে। তেখেতক 'আধুনিক অসমৰ আৰ্হি নিৰ্মাতা' (""the architect of modern Assam"") বোলা হৈছে।